**Predkladacia správa**

Slovenská republika (ďalej len „SR“) sa prihlásila k úsiliu širšieho medzinárodného spoločenstva o stabilizáciu Afganskej islamskej republiky (ďalej len „Afganistan“) a s cieľom aktívne prispievať k tomuto úsiliu spolu so spojencami a partnermi sa od roku 2004 podieľa na vojenskej operácii International Security Assistance Force (ďalej len „ISAF“).

V súčasnosti pôsobí v ISAF  291 príslušníkov ozbrojených síl SR (ďalej len „OS SR“). Doterajšie pôsobenie OS SR v  ISAF je pozitívne hodnotené vládou Afganistanu aj spojencami. SR je vnímaná ako krajina plniaca si svoje záväzky voči medzinárodnému spoločenstvu.

Operácia ISAF bude do konca roka 2014 ukončená, avšak  NATO bude v Afganistane naďalej pôsobiť v rámci novej podpornej a poradenskej misie. Aliancia spoločne s partnerskými krajinami plánuje pokračovať vo výcviku, poradenstve a asistencii afganským bezpečnostným zložkám. Svoju úlohu bude zohrávať i v širšom medzinárodnom úsilí na zaistenie dlhodobého udržania akcieschopnosti afganských bezpečnostných zložiek. Spolupráca s afganskou vládou založená na novej forme vzťahu bude pokračovať i naďalej.

Slovenská republika podporuje ciele medzinárodného spoločenstva v Afganistane v súlade s vývojom operácie a aktuálnymi požiadavkami veliteľa operácie. V roku 2008 bolo prijaté politické rozhodnutie SR vybudovať modul nasaditeľných komunikačných a informačných systémov – *Deployable Communication and Information Systems Modul* (DCM-C), ako príspevok SR k naplneniu jednej z kľúčových nedostatkových spôsobilostí NATO. DCM-C je modul na zabezpečenie podpory služieb komunikačných a informačných systémov v operáciách, na cvičeniach a v ostatných aktivitách NATO.

Slovenská republika bolapreto požiadaná o nasadenie tohto modulu do priestoru operácie ISAF Afganistan v počte do 6 príslušníkov OS SR do konca operácie ISAF.

Navrhované vyslanie príslušníkov OS SR v  ISAF plne korešponduje so zahranično-bezpečnostnými záujmami pôsobenia SR v danom regióne a so stratégiou NATO v Afganistane.

S vyslaním príslušníkov OS SR vyslovuje súhlas podľa článku 86 písm. k) Ústavy SR Národná rada SR, do ktorej pôsobnosti patrí rozhodnúť o vyslaní ozbrojených síl mimo územia SR, ak nejde o prípad uvedený v článku 119, písm. p).

Materiál na svojom rokovaní 26. februára 2014 schválila vláda Slovenskej republiky.